(Dagbladet): Han veier 100 kilo og tar sats. Først en araber-flikflak før han stuper inn i en salto og står fjellstøtt på matta.
Det smeller godt når 100 kilo lander etter lufteturen. Men fyren har spenst som en turner.
Marthin Hamlet Nielsen (24) er på vei mot sin første kamp i MMA. Mixed Martial Art, grenen der nesten alt er tillatt. Han ble omtalt som tidenes største norske brytetalent. Og et eventuelt medaljehåp i OL i Rio. Men dit kom han aldri.
Nå har han forlatt en sport som ikke ga ham nok. Men han sier at det ikke hadde noen innflytelse på valget. At han ikke greide å kvalifisere seg til en OL-billett. Han sier at valget allerede var foretatt.
- Jeg skal gå hele veien og bli en rik mann, smiler han lurt. Jeg har nettopp tegnet en kontrakt som skal hjelpe meg dit. Jeg skal til UFC, sier han fornøyd.
UFC står for Ultimate Fighting Championship. Det er proffligaen med hovedsete i Las Vegas. Det er her de store pengene ligger. For utøvere som kommer seg til toppen.
Han forteller hvorfor han trengte den signaturen på kontrakten. Hvorfor det er så viktig.